Cortina d’Ampezzo (Ladinies: Anpëz of Anpezo; historiese Duitse naam: Hayden) is 'n stad en munisipaliteit in die Italiaanse provinsie Belluno (administratiewe gewes Veneto) met 'n bevolking van 5 800. Die stad lê teen 'n hoogte van 1 211 meter bo seevlak in die Dolomiete-reeks (Ampezzaanse Alpe) en is die grootste nedersetting in Ladinia. As 'n bekende wintersportsentrum het Cortina d'Ampezzo as gasheerstad van die Olimpiese Winterspele van die jaar 1956 asook die Alpynse wêreldbekertoernooie van die jare 1932 en 1941 opgetree. Saam met Milaan sal Cortina d'Ampezzo tussen 6 en 22 Februarie 2026 ook die gasheerstad van die Olimpiese Winterspele 2026 wees. Die stad word in ekonomiese en kulturele opsig deur die toerisme oorheers.